Ρόζαλιν Κάρτερ

Η Ελέανορ Ρόζαλιν Κάρτερ (, το γένος Σμιθ, 18 Αυγούστου 1927 - 19 Νοεμβρίου 2023), ήταν Αμερικανίδα αυτοβιογράφος και φεμινίστρια, που διατέλεσε Πρώτη Κυρία των Ηνωμένων Πολιτειών από το 1977 έως το 1981, κατά την περίοδο της Προεδρίας του συζύγου της, Τζίμι Κάρτερ. Κατά τη διάρκεια της παραμονής της στον Λευκό Οίκο, ήταν πολιτικά ενεργή, αφού συμμετείχε σε συνεδριάσεις του υπουργικού συμβουλίου, αναλάμβανε δράσεις, καθώς και ήταν η στενότερη σύμβουλος του συζύγου της. Ύστερα από τη θητεία των Κάρτερ, από τον Λευκό Οίκο, η ίδια συνέχισε τις δράσεις της, οι οποίες αφορούσαν κυρίως θέματα επάνω στην ψυχική υγεία, καθώς και στη φιλανθρωπία.

Προηγουμένως, διατέλεσε Πρώτη Κυρία της Τζόρτζια, από το 1971 έως το 1975.

 Βιογραφία 
Η Ελέανορ Ρόζαλιν Σμιθ γεννήθηκε το 1927 στο Πλέινς της Τζόρτζια. Είναι κόρη του Γουίλμπερν Έντγκαρ Σμιθ και της Φράνσις Μάρεϊ. Φοίτησε στο "Plains High School", άπ'όπου και αποφοίτησε. Αργότερα σπούδασε εσωτερική διακόσμηση και αρχιτεκτονική στο Πολιτειακό Πανεπιστήμιο της Τζόρτζια "Georgia Southwestern State University" το οποίο τελικά εγκατέλειψε και δεν αποφοίτησε, λόγω έλλειψης χρήματων.

 Πολιτική 

 Πρώτη Κυρία της Τζόρτζια (1971-1975) 
Η Ρόζαλιν Κάρτερ, είχε αναλάβει σημαίνοντα ρόλο στην προεκλογική εκστρατεία του συζύγου της, Τζίμι, στις εκλογές του 1970, για το αξίωμα του Κυβερνήτη της Τζόρτζια. Στις 12 Ιανουαρίου 1971, με την ορκωμοσία του Τζίμι Κάρτερ, ως 76ος Κυβερνήτης της Τζόρτζια, έγινε Πρώτη Κυρία της πολιτείας. Εκεί είχε την ευκαιρία να αναπτύξει τις ιδέες και τις δράσεις της, που αφορούσαν κυρίως φεμινιστικά θέματα και θέματα ψυχικής υγείας.

 Πρώτη Κυρία των Ηνωμένων Πολιτειών (1977-1981) 
μικρογραφία|Ο Τζίμι και η Ρόζαλιν Κάρτερ, το 2016. 
Στις 20 Ιανουαρίου 1977, με την ορκωμοσία του Τζίμι Κάρτερ ως 39ος Πρόεδρος των Ηνωμένων Πολιτειών, η Ρόζαλιν, έγινε Πρώτη Κυρία των Ηνωμένων Πολιτειών. Λίγες μέρες αργότερα, είχε πει ότι δεν θα επιθυμούσε να είναι μία "παραδοσιακή Πρώτη Κυρία". Κατά την προεδρία του συζύγου της, ήταν πολιτικά ενεργή και πλήρως ενημερωμένη για την πολιτική καθημερινότητα, αφού λάμβανε μέρος στις περισσότερες συνεδριάσεις του υπουργικού συμβουλίου. Επίσης κατά τη διάρκεια του αξιώματός της, προώθησε θέματα φεμινισμού, ανθρωπίνων δικαιωμάτων, φιλανθρωπίας, ψυχικής υγείας και υγειονομικής περίθαλψης. Κατά την περίοδο 1977-1981, χαρακτηριζόταν συχνά ως το «δεύτερο ισχυρότερο άτομο στις Ηνωμένες Πολιτείες», λόγω της επιρροής που ασκούσε.

 Προσωπική ζωή και θάνατος 
Στις 7 Ιουλίου 1946, η Ρόζαλιν Σμιθ, παντρεύτηκε τον Τζέιμς "Τζίμι" Ερλ Κάρτερ τζούνιορ, στο Πλέινς της Τζόρτζια. Έχουν αποκτήσει τέσσερα παιδιά: τον Τζον Ουίλλιαμ "Τζακ" (γ. 1947), τον Τζέιμς Ερλ "Τσιπ" ΙΙΙ (γ. 1950), τον Ντόνελ Τζέφρεϊ "Τζεφ" (γ. 1952), καθώς και την Έιμι Λιν (γ. 1967). Απεβίωσε στην οικία τους στο Πλέινς της Τζόρτζια στις 19 Νοεμβρίου 2023, σε ηλικία 96 ετών. Είχε διαγνωστεί με άνοια τον προηγούμενο Μάιο, ενώ δυο ημέρες πριν τον θάνατο της, ανακοινώθηκε πως άρχισε να λαμβάνει παρηγορητική φροντίδα.

 Παραπομπές 

Κατηγορία:Πρώτες Κυρίες των Ηνωμένων Πολιτειών Αμερικής
Κατηγορία:Αμερικανοί αυτοβιογράφοι
Κατηγορία:Αμερικανοί φεμινιστές
Κατηγορία:Αμερικανοί ακτιβιστές
Κατηγορία:Γυναίκες αυτοβιογράφοι
Κατηγορία:Γυναίκες πολιτικοί